លោក​សម ​រង្ស៊ីថ្លែង​ថា​ បើ​ការចរចា​គ្មាន​លទ្ធផល ​លោក​នឹង​ធ្វើ​មហា​បាតុកម្ម
ការ​បញ្ជាក់​ជំហរ​របស់​លោក​សម រង្ស៊ី​បាន​កើត​មាន​ឡើង​មួយ​ថ្ងៃ​ប៉ុណ្ណោះ​ បន្ទាប់​ពី​គណៈកម្មការ​ចម្រុះ​​មកពី​គណបក្ស​គូជម្លោះ​ទាំង​ពីរ​កាល​ពី​ថ្ងៃ​ច័ន្ទ​បាន​ជាប់​គាំង​សារជាថ្មី​ពាក់ព័ន្ធ​នឹង​ការ​ជជែក​អំពី​ការ​កំណែ​ទម្រង់​​ស្ថាប័ន​បោះ​ឆ្នោត។​
ភ្នំពេញ — បន្ទាប់ពីបានវិលត្រឡប់មកពីក្រៅប្រទេសភ្លាម មេដឹកនាំគណបក្សសង្គ្រោះជាតិបានប្រកាសដាក់គម្រោងថា អាចនឹងមានមហាបាតុកម្មសារជាថ្មីដើម្បីទាមទាររកយុត្តិធម៌សម្រាប់ម្ចាស់ឆ្នោត។ ក៏ប៉ុន្តែទោះជាយ៉ាងណាក៏ដោយ ក៏លោកបានអះអាងថា គណបក្សសង្គ្រោះជាតិនឹងពិនិត្យមើលលទ្ធភាពគ្រប់បែបយ៉ាង ដើម្បីចរចាជាមួយគណបក្សប្រជាជនកម្ពុជា។ ការបញ្ជាក់ជំហររបស់លោកសម រង្ស៊ីបានកើតមានឡើងមួយថ្ងៃប៉ុណ្ណោះ បន្ទាប់ពីគណៈកម្មការចម្រុះមកពីគណបក្សគូជម្លោះទាំងពីរកាលពីថ្ងៃច័ន្ទបានជាប់គាំងសារជាថ្មីពាក់ព័ន្ធនឹងការជជែកអំពីការកំណែទម្រង់ស្ថាប័នបោះឆ្នោត។ គណបក្សសង្គ្រោះជាតិនិងគណបក្សប្រជាជនកម្ពុជាមានជំហរខ្វែងគ្នានៅឡើយទាក់ទិននឹងការកែទម្រង់ប្រព័ន្ធបោះឆ្នោតនេះ ដោយសារតែគណបក្សសង្គ្រោះជាតិចង់ឲ្យរាល់ការសម្រេចណាមួយចំពោះកំណែទម្រង់បោះឆ្នោតត្រូវធ្វើឡើងតាមរយៈស្ថាប័នរដ្ឋធម្មនុញ្ញនិងបោះឆ្នោតអនុម័តដោយសំឡេង២ភាគ៣នៃសមាជិកសភាដែលមានអាសនៈក្នុងរដ្ឋសភា។ លោកសម រង្ស៊ី ប្រធានគណបក្សសង្គ្រោះជាតិ បានប្រាប់ក្រុមអ្នកកាសែតនៅឯព្រលានយន្តហោះអន្តរជាតិអន្តរជាតិថា លោកនឹងពិនិត្យលទ្ធភាពគ្រប់បែបយ៉ាងដើម្បីឲ្យមានជំនួបកំពូល។ ក៏ប៉ុន្តែលោកបានព្រមានសារជាថ្មីថា បើមិនអាចរកយុត្តិធម៌សម្រាប់ម្ចាស់ឆ្នោតបានទេ គណបក្សសង្គ្រោះជាតិនឹងដឹកនាំធ្វើមហាបាតុកម្មសារជាថ្មី ហើយនឹងមានមនុស្សចូលរួមច្រើនជាងមុន។ លោកនិយាយថា៖ «យើងពិនិត្យលទ្ធភាពគ្រប់យ៉ាងទាំងអស់ ធ្វើម៉េចឲ្យគោរពឆន្ទៈប្រជារាស្ត្រខ្មែរ ដែលទាមទារឲ្យមានការផ្លាស់ប្តូរ»។ លោកសម រង្ស៊ីបានចាកចេញពីប្រទេសកម្ពុជាជាមួយនឹងមន្ត្រីរបស់លោកមួយចំនួនកាលពីពាក់កណ្តាលខែមិនាទៅកាន់ប្រទេសអូស្រ្តាលីនិងណូវ៉ែលហ្សឺឡង់ជាង១សប្តាហ៍។ លោកឈាង វ៉ុន សមាជិកក្រុមចរចាខាងគណបក្សប្រជាជនកម្ពុជាមានប្រសាសន៍ថា គណបក្សប្រជាជនកម្ពុជាមិនដែលប្រកាសថា បិទទ្វារការចរចាទេ។ លោកបានបញ្ជាក់ថា ការប្រកាសដឹកនាំធ្វើមហាបាតុកម្មសារជាថ្មីគឺជាលេសរបស់លោកសម រង្ស៊ី។ លោកនិយាយថា៖«បើការចរចាអត់បន្តទៅទៀតទេ ត្រូវងាកមកធ្វើបាតុកម្មដោយអញ្ចេះ ដោយអញ្ចុះអី គាត់ត្រូវទទួលខុសត្រូវចំពោះមុខប្រវត្តិសាស្ត្រ និងមុខប្រជារាស្ត្រ ហើយមុខវិនាសកម្មទាំងឡាយដែលកើតចេញពីគំនិតរបស់គាត់ហ្នឹង។ ខ្ញុំយល់ថា នេះមិនមែនជាដំណោះស្រាយទេ។ ការដោះស្រាយគឺត្រូវអង្គុយចរចាគ្នា»។ ការបោះឆ្នោតជាតិកាលពីថ្ងៃទី២៨ខែកក្កដាកន្លងមកនេះមិនបានធ្វើឱ្យគណបក្សសង្គ្រោះជាតិសុខចិត្តទទួលយកលទ្ធផលឆ្នោតឡើយ ដោយចោទប្រកាន់ថា មានការលួចបន្លំនិងភាពមិនប្រក្រតីយ៉ាងច្រើន ហើយទាមទារឱ្យមានការបោះឆ្នោតឡើងវិញ ព្រមទាំងកែទម្រង់ស្ថាប័នរៀបចំការបោះឆ្នោតឡើងវិញ។ គណបក្សសង្គ្រោះជាតិកាលពីថ្ងៃច័ន្ទបានចេញសេចក្តីប្រកាសព័តមានមួយដោយសម្រេចផ្អាកការប្រជុំរបស់គណៈកម្មការចម្រុះរវាងគណបក្សសង្គ្រោះជាតិនិងគណបក្សប្រជាជនកម្ពុជា បន្ទាប់ពីការចរចាក្នុងពេលកន្លងមកហាក់បោះជំហានម្តងទៅមុខ និងម្តងនៅទ្រឹងមួយកន្លែង ហើយគណបក្សនេះស្នើឱ្យមានជំនួបកំពូលរវាងគណបក្សទាំងពីរដើម្បីធ្វើសេចក្តីសម្រេចជាគោលការណ៍អំពីរបៀបនៃការកែទម្រង់ស្ថាប័នរៀបចំការបោះឆ្នោត និងកាលបរិច្ឆេទនៃការបោះឆ្នោតឡើងវិញ។ គណបក្សប្រជាជនកម្ពុជាក៏បានចេញសេចក្តីប្រកាសព័ត៌មានឆ្លើយតបកាលពីថ្ងៃច័ន្ទថា គណបក្សប្រជាជនកម្ពុជាមិនមានគំនិតផ្អាកការចរចាគ្នាទេ ហើយគោរពយ៉ាងខ្ជាប់ខ្ជួននូវសេចក្តីប្រកាសរួមកាលពីថ្ងៃទី១៤ខែកុម្ភៈ ដែលថា ក្របខណ្ឌកំណែទម្រង់ការបោះឆ្នោតត្រូវដាក់ជូនឲ្យសិក្ខាសាលាថ្នាក់ជាតិផ្តល់មតិជាមុន ទើបគណៈកម្មការចម្រុះនៃគណបក្សទាំងពីរយកមកពិគ្រោះពិភាក្សាដើម្បីសម្រេច៕